2017. gada oktobrī Noteikumi Nr.

Rīgā (prot. Nr.   .§)

**Reģistrēto dzīvnieku datubāzē esošās informācijas izmantošanas kārtība**

*Izdoti saskaņā ar Veterinārmedicīnas likuma*

*25. panta 16. punktu*

1. Noteikumi nosaka reģistrēto dzīvnieku datubāzē (turpmāk – datubāze) esošās informācijas izmantošanas kārtību.

2. Lauksaimniecības datu centrs (turpmāk – datu centrs) savā tīmekļvietnē publicē normatīvajos aktos noteikto un sabiedrībai aktuālo informāciju par dzīvniekiem, ievērojot Informācijas atklātības likumā noteiktās prasības.

3. Datu centrs, ievērojot normatīvajos aktos noteikto kārtību par datu aizsardzību dzīvnieku īpašniekam vai tā pilnvarotai personai, piešķir autorizēto pieeju datubāzei Pārtikas un veterinārā dienesta, Lauku atbalsta dienesta, policijas un citu valsts pārvaldes un pašvaldību iestāžu pilnvarotām personām (turpmāk – iestādes amatpersona), kā arī citām juridiskām un fiziskām personām, kurām normatīvajos aktos noteikto funkciju īstenošanai nepieciešams izmantot datubāzē esošo informāciju vai tajā ievadīt datus.

4. Lai saņemtu autorizēto pieeju datubāzei:

4.1. dzīvnieka īpašnieks vai viņa pilnvarotā persona, uzrādot pilnvaru, rakstveidā slēdz līgumu ar datu centru par reģistrēto dzīvnieku datubāzes izmantošanu un elektroniskās ziņošanas ievades sistēmas lietošanu, uzrādot personu apliecinošu dokumentu;

4.2. šo noteikumu 3. punktā minētā iestādes amatpersona vai cita persona iesniedz datu centrā iesniegumu papīra vai elektroniska dokumenta formā, nosūtot to uz datu centra oficiālo elektroniskā pasta adresi ldc@ldc.gov.lv.

5. Šo noteikumu 4.2. apakšpunktā minētajā iesniegumā norāda:

5.1. iestādes nosaukumu;

5.2. vārdu, uzvārdu un personas kodu vai reģistrācijas numuru Latvijas Republikas Uzņēmumu reģistrā;

5.3. normatīvo aktu, kas pamato nepieciešamību, kādēļ piešķirama autorizētā pieeja datubāzei;

5.4. oficiālo elektroniskā pasta adresi, ja ir aktivizēts oficiālās elektroniskā pasta adreses konts, uz kuru nosūtāms lietotāja vārds un parole autorizētajai pieejai datubāzei (turpmāk – elektroniskā pasta adrese).

6. Datu centrs 10 darbdienu laikā pēc šo noteikumu 4.2. apakšpunktā minētā iesnieguma saņemšanas pārbauda iesniegumā norādīto informāciju. Ja tā atbilst šo noteikumu 5. punktā minētajām prasībām, datu centrs uz norādīto elektroniskā pasta adresi nosūta datubāzes lietotāja vārdu un paroli.

7. Ja iesniegumā nav norādīta šo noteikumu 5. punktā minētā informācija, datu centrs par to informē šo noteikumu 4.2. apakšpunktā minētā pieprasījuma iesniedzēju, nosūtot informāciju uz iesniegumā norādīto elektroniskā pasta adresi, un neizsniedz tam autorizēto pieeju datubāzei.

8. Datu centrs pēc līguma noslēgšanas nosūta datubāzes lietotāja vārdu un paroli uz līgumā norādīto dzīvnieka īpašnieka vai viņa pilnvarotās personas elektroniskā pasta adresi.

9. Datu centrs, piešķirot autorizēto pieeju datubāzei iestādes amatpersonai vai citai personai, nosaka datubāzē pieejamās informācijas apjomu, pamatojoties uz normatīvo aktu, ko iestādes amatpersona vai cita persona ir norādījusi saskaņā ar šo noteikumu 5.3. apakšpunktu.

10. Ja ir saņemta autorizētā pieeja datubāzei, dzīvnieku īpašniekam vai tā pilnvarotai personai papildus publiski pieejamiem datubāzē esošiem datiem ir tiesības:

10.1. iepazīties ar datiem par sev piederošajiem dzīvniekiem;

10.2. iepazīties ar datiem par citu dzīvnieku īpašnieku, ja ir saņemta attiecīgo dzīvnieku īpašnieku rakstiska piekrišana;

10.3. ievadīt datus atbilstoši normatīvajos aktos noteiktajiem uzdevumiem;

10.4. pēc pieprasījuma iegūt informāciju par personu, kas datubāzē apskatījusi dzīvnieku datus.

11. Šo noteikumu 3. punktā minētās iestādes informē datu centru par attiecīgās iestādes amatpersonām, ar kurām ir izbeigtas darba attiecības.

12. Datu centrs, saņemot šo noteikumu 11. punktā minēto informāciju, anulē iestādes amatpersonai piešķirto autorizēto pieeju datubāzei.

13. Dzīvnieka īpašnieks, tā pilnvarotā persona, iestādes amatpersona, vai personai piešķirto lietotāja, vārdu un paroli neizpauž citai personai.

14. Ja datu centrs konstatē, ka dzīvnieka īpašniekam, tā pilnvarotajai personai, iestādes amatpersonai vai personai piešķirtais lietotāja vārds un parole ir nodota citai personai, datu centrs anulē attiecīgajai personai piešķirto autorizēto pieeju datubāzei, kā arī informē 3. punktā minētās iestādes.

15. Dzīvnieka īpašniekam, tā pilnvarotajai personai, iestādes amatpersonai vai personai, kam datu centrs ir izsniedzis autorizēto pieeju datubāzei pirms šo noteikumu spēkā stāšanās, saglabājas jau piešķirtā autorizētā pieeja datubāzei.

16. Šo noteikumu 4.2. un 5.4. apakšpunktā minētā prasība par oficiālās elektroniskā pasta adreses konta aktivizāciju atbilstoši Oficiālās elektroniskās adreses likumam stājas spēkā 2018. gada 1. martā.

17. Atzīt par spēku zaudējušiem Ministru kabineta 2009. gada 20. oktobra noteikumus Nr. 1203 „Reģistrēto dzīvnieku datubāzēs esošās informācijas izmantošanas kārtība” (Latvijas Vēstnesis, 2009, 169. nr.).

Ministru prezidents Māris Kučinskis

Zemkopības ministrs Jānis Dūklavs